A Tanács határozata

(2003. április 8.)

az Amerikai Egyesült Államok kormánya és az Európai Közösség közötti,

az irodai berendezések energiahatékonyságára vonatkozó címkézési programok összehangolásáról szóló megállapodásnak az Európai Közösség nevében történő megkötéséről

(2003/269/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 133. cikkére, összefüggésben 300. cikke (3) bekezdésével,

tekintettel a Bizottság javaslatára, [1]

tekintettel az Európai Parlament véleményére,

mivel:

(1) Megfelelő belső közösségi eljárásokat kell megállapítani az Amerikai Egyesült Államok kormánya és az Európai Közösség közötti, az irodai berendezések energiahatékonyságára vonatkozó címkézési programok koordinálásáról szóló [2], 2000. december 19-én Washingtonban aláírt megállapodásban foglaltak megfelelő érvényesülésének biztosítására. Szükséges felhatalmazni Bizottságot, amelyet a Tanács által kijelölt különbizottság segít, a megállapodás bizonyos technikai módosításainak megtételére, és a megállapodás végrehajtása érdekében bizonyos határozatok meghozatalára. A határozatot minden más esetben a rendes eljárásoknak megfelelően kell meghozni.

(2) A végrehajtás felülvizsgálatát a megállapodással létrehozott technikai bizottságra bízták.

(3) Mindkét fél kijelölt egy irányítási testületet. A Közösség irányítási testületként a Bizottságot jelölte ki. A szerződő felek kölcsönös egyetértésben módosíthatják a szerződést és a mellékleteket, illetve azt új mellékletekkel egészíthetik ki.

(4) Az Amerikai Egyesült Államok kormánya és az Európai Közösség közötti, az irodai berendezések energiahatékonyságára vonatkozó címkézési programok összehangolásáról szóló megállapodásnak az Európai Közösség nevében történő megkötéséről szóló, 2001. május 14-i 2001/469/EK [3] tanácsi határozatot az Európai Bíróság [4] semmisnek nyilvánította, és ezért azt fel kell váltani.

(5) A megállapodást jóvá kell hagyni,

A KÖVETKEZÕKÉPPEN HATÁROZOTT:

1. cikk

Az Amerikai Egyesült Államok kormánya és az Európai Közösség közötti, az irodai berendezések energiahatékonyságára vonatkozó címkézési programok koordinálásáról szóló megállapodást mellékleteivel együtt a Közösség nevében jóváhagyják.

A megállapodásnak és mellékleteinek szövegét csatolták e határozathoz [5].

2. cikk

A megállapodás XII. cikkének (1) bekezdésében előírt írásos értesítést a Közösség nevében a Tanács elnöke küldi meg.

3. cikk

(1) A Közösséget a Bizottság képviseli a megállapodás VI. cikkében meghatározott technikai bizottságban, a Tanács által kijelölt különbizottság támogatásával. A Bizottság az e különbizottsággal folytatott konzultációt követően teszi meg a tájékoztatást, folytat együttműködést, vizsgálja felül a végrehajtást és teszi meg az értesítéseket a megállapodás V. cikkének (5) bekezdésében, VI. cikkének (1) és (2) bekezdésében, valamint VIII. cikkének (4) bekezdésében említett módon.

(2) A műszaki előírások, valamint a megállapodás C. mellékletében szereplő előírások és irodai berendezések jegyzéke módosításával kapcsolatos közösségi álláspont előkészítése érdekében a Bizottság figyelembe veszi az irodai berendezésekre vonatkozó közösségi energiahatékonysági címkézési programról szóló, 2001. november 6-i 2422/2001/EK [6] európai parlamenti és tanácsi rendelet 8. és 11. cikkében említett Európai Közösség "Energy Star" Hivatala (ECESB) bármilyen véleményét.

(3) A Bizottság az irányítási testületek által a megállapodás C. mellékletében felsorolt irodai berendezések műszaki előírásainak módosítását illetően hozott döntésekre vonatkozóan a Közösség álláspontját az e cikk (1) bekezdésében említett különbizottsággal folytatott konzultációt követően határozza meg.

(4) Minden más esetben a Tanács határozza meg a Közösség álláspontját az irányító szervezetek vagy a szerződő felek által hozandó döntések tekintetében, a Bizottság javaslata alapján eljárva, a Szerződés 300. cikkével összhangban.

Kelt Luxembourgban, 2003. április 8-án.

a Tanács részéről

az elnök

G. Drys

[1] HL C 274. E, 1999.9.28., 16. o.

[2] HL L 172., 2001.6.26., 3. o.

[3] HL L 172., 2001.6.26., 1. o.

[4] A C-281/01 sz. Európai Közösségek Bizottsága kontra Európai Unió Tanácsa ügyben 2002. december 12-én hozott ítélet (HL C 2003.2.2., 3. o.)

[5] HL L 172., 2001.6.26., 3. o.

[6] HL L 332., 2001.12.15., 1. o.

--------------------------------------------------